b'\n_START_ARTICLE_\nAdi Granth\n_START_PARAGRAPH_\nAdi Granth, som ogs\xc3\xa5 kjennes ved sin \xc2\xab\xc3\xa6restittel\xc2\xbb Sri Guru Granth Sahib (punjabi \xe0\xa8\x97\xe0\xa9\x81\xe0\xa8\xb0\xe0\xa9\x82 \xe0\xa8\x97\xe0\xa9\x8d\xe0\xa8\xb0\xe0\xa9\xb0\xe0\xa8\xa5 \xe0\xa8\xb8\xe0\xa8\xbe\xe0\xa8\xb9\xe0\xa8\xbf\xe0\xa8\xac), er sikhismens hellige skrift. Boken ble samlet i 1604 av Guru Ardjan Dev, den femte sikh-guruen.  Siden 1708, da boken ble erkl\xc3\xa6rt \xc3\xa5 v\xc3\xa6re sikhenes evige, \xc2\xabellevte guru\xc2\xbb, har sikher sett p\xc3\xa5 boken som legemliggj\xc3\xb8ringen av de tidligere guruene._NEWLINE_Boken er en sentral del av sikhenes religionsut\xc3\xb8velse; den leses under religi\xc3\xb8se samlinger, den inneholder tekster som brukes daglig, og tekster som brukes ved de fleste livsfasemarkeringene: bryllups-, navne- og innvielsesseremonier. Det finnes ogs\xc3\xa5 en tradisjon for \xc3\xa5 sl\xc3\xa5 opp p\xc3\xa5 en tilfeldig side, for \xc3\xa5 s\xc3\xb8ke guruens r\xc3\xa5d. _NEWLINE_Bokens hovedbudskap er at frelse er mulig \xc3\xa5 oppn\xc3\xa5 gjennom meditasjon over det guddommelige navnet, kalt nam simaran.\n_START_SECTION_\nNavnet\n_START_PARAGRAPH_\nNavnet \xc2\xabAdi Granth\xc2\xbb betyr f\xc3\xb8rste bok, eller f\xc3\xb8rste hellige bok. Navnet skal skille den fra Dasam Granth, \xc2\xabden tiende guruens bok\xc2\xbb. _NEWLINE_Navnet \xc2\xabGuru Granth S\xc3\xa1hib\xc2\xbb betyr Boken med mesterens hellige l\xc3\xa6re; ledd for ledd \xc2\xabGuru\xc2\xbb (sanskrit for l\xc3\xa6rer, s\xc3\xa6rlig religi\xc3\xb8s l\xc3\xa6rer); \xc2\xabGranth\xc2\xbb (p\xc3\xa5 hindi og sanskrit bok, eller hellig bok); \xc2\xabS\xc3\xa1hib\xc2\xbb (eier eller herre, viser at boken er lederen som sikher m\xc3\xa5 f\xc3\xb8lge). For-leddet \xc2\xabSri\xc2\xbb er en \xc3\xa6restiltale eller h\xc3\xb8flighetsform. Det samme er suffikset \xc2\xabJi\xc2\xbb i den alternative navneformen \xc2\xabGuru Granth S\xc3\xa1hib Ji\xc2\xbb_NEWLINE_Boken er skrevet med gurmukhi-alfabetet, som skal ha blitt utviklet av den andre guruen: Guru Angad; dette alfabetet brukes i dag i punjabi.\n_START_SECTION_\nInnholdet\n_START_PARAGRAPH_\nBokens tekster er uten unntak sanger, hymner og b\xc3\xb8nner. Lesning fra boken er et hovedelement i sikhenes religi\xc3\xb8se m\xc3\xb8ter. Den f\xc3\xb8rste trykte utgaven av Adi Granth ble laget i 1864. Siden tidlig p\xc3\xa5 1900-tallet har standardutgaven av Guru Granth Sahib v\xc3\xa6rt p\xc3\xa5 1430 sider, og alle tekstene befinner seg p\xc3\xa5 sin faste side i boken, i alle fullstendige oversettelser og utgaver._NEWLINE_Adi Granth best\xc3\xa5r av tre deler: en kort innledende del med tekster som brukes daglig; en hoveddel (Ragaene) som er organisert i 31 kapitler etter de ulike versem\xc3\xa5lene som brukes; og en tredje del med blandede tekster. _NEWLINE_Samlingen inneholder 5\xc2\xa0894 religi\xc3\xb8se og filosofiske sanger, hver med sin definerte melodi. Sangene er skrevet av forskjellige mennesker til forskjellige tider. Den st\xc3\xb8rste delen ble skrevet av seks av de ti sikh-guruene: Guru N\xc3\xa1nak (947 vers), Guru Angad (62 vers), Guru Amar Das (907 vers), Guru Ram Das (679 vers), Guru Ardjan (2\xc2\xa0218 vers) og Guru Tegh Bahadur (116 vers). Men boka inneholder ogs\xc3\xa5 938 sanger skrevet av hinduer og muslimer, s\xc3\xa6rlig sufister, og noen f\xc3\xa5 sanger som er skrevet av andre sikher; i alt er det 15 slike \xc2\xabandre forfattere\xc2\xbb; de viktigste er Kabir, Sheikh Farid, Namdev og Ravidas. Tekstene i boken kalles bani \xe2\x80\x93 guddommelige ytringer. De som er skrevet av guruene heter gurb\xc3\xa1ni \xe2\x80\x93 guruenes bani, og sangene som er skrevet av andre heter bhagatb\xc3\xa1ni \xe2\x80\x93 bhagatenes (dikterhelgenenes) bani, og bhattb\xc3\xa1ni. _NEWLINE_Den f\xc3\xb8rste delen, p\xc3\xa5 bare 13 sider, best\xc3\xa5r av tre sm\xc3\xa5 samlinger av hymner: Mul Mantra, Japji og en sang av Guru Angad er slike tekster som fromme sikher framsier hver morgen. De ni hymnene i Sodar-samlingen er kveldsb\xc3\xb8nner ved solnedgang. Den tredje samlingen kalles Sohila eller Kirtan Sohila, best\xc3\xa5r av fem sanger, og brukes ved leggetid og i begravelser. Disse sangene finnes ogs\xc3\xa5 i Adi Granths andre del, hoveddelen; og de antas \xc3\xa5 v\xc3\xa6re framhevet i den f\xc3\xb8rste delen fordi de allerede i 1604 hadde en innarbeidet hverdagsliturgisk bruk. _NEWLINE_Den andre delen, som utgj\xc3\xb8r 1\xc2\xa0340 sider, kalles Ragaene. \xc2\xabRaga\xc2\xbb er en sanskrit-ord for melodi. Ragaene er inndelt i 31 kapitler, etter hvilken raga som brukes. Deretter deles hver av de 31 kapitlene inn i seks delkapitler, dels etter antall strofer i hver sang, og dels etter opphavsmann. _NEWLINE_Den tredje delen, som utgj\xc3\xb8r 75 sider, omfatter blandede tekster. Denne siste delen inneholder ogs\xc3\xa5 tekster av forfattere fra andre religioner, flest av sufien Sheikh Farid og dikterhelgenen Kabir fra sant-tradisjonen.\n_START_SECTION_\nRituell bruk\n_START_PARAGRAPH_\nOm morgenen b\xc3\xb8r en sikh resitere Japji den f\xc3\xb8rste lange teksten i Adi Granth. Ved solnedgang og om kvelden synges andre faste sanger._NEWLINE_Under sikhenes navngivningsseremonier blir Adi Granth \xc3\xa5pnet p\xc3\xa5 en vilk\xc3\xa5rlig side, og det f\xc3\xb8rste ordet p\xc3\xa5 venstre side blir s\xc3\xa5 avgj\xc3\xb8rende for den f\xc3\xb8rste bokstaven i barnets navn. Boken har ogs\xc3\xa5 faste tekster til bryllup: sangen Lavan. Ved d\xc3\xb8dsleie leses sangen Sukhmani Sahib, og ved kremeringer synges kveldsb\xc3\xb8nnen Sohila. _NEWLINE_Hele Adi Granth kan leses h\xc3\xb8yt ved s\xc3\xa6rskilte anledninger. Dette tar 48 timer uten pauser. Slike s\xc3\xa6rskilte anledninger kan v\xc3\xa6re d\xc3\xb8dsfall, ekteskap, nye hus eller nye bedriftsetableringer.\n_START_SECTION_\nBehandles pent\n_START_PARAGRAPH_\nSikher behandler alltid den hellige boken med stor respekt. I gurdwaraen (menighetshuset) blir den plassert p\xc3\xa5 en Palki (et dekorert sete), som st\xc3\xa5r p\xc3\xa5 en Takkat (en hevet plass) p\xc3\xa5 en fremtredende plass i rommet. Den er tildekket med Ramalla (et rikt dekorert tekstil). Over boken og podiet henger en Chandni (baldakin).'